b'\n_START_ARTICLE_\nOma Keel\n_START_PARAGRAPH_\nOma Keel on keeleajakiri Eestis, mida annab v\xc3\xa4lja Emakeele Selts ning mis ilmub alates 2000. aasta s\xc3\xbcgisest. _NEWLINE_Kui k\xc3\xb5ik teised enne 2000. aastat Eestis ilmunud keeleajakirjad olid filoloogide teadusajakirjad (Keel ja Kirjandus, Linguistica Uralica) v\xc3\xb5i keskendunud murretele (Kodumurre), siis Oma Keel oli esimene k\xc3\xb5igile keelehuvilistele m\xc3\xb5eldud ajakiri. _NEWLINE_Ajakiri levitab m\xc3\xb5tteviisi, et eesti keel ei ole ainult kirjakeel ega ka ainult kohalikud murded, vaid paljude keelekujude keeruline s\xc3\xbcsteem. Propageeritakse suuremat sallivust teiste keelekujude \xe2\x80\x93 oma keelte \xe2\x80\x93 suhtes, kuid samas n\xc3\xa4idatakse, et igal keelekujul on oma normid ning \xc3\xbchiskonnas oma kindel koht ja aeg. _NEWLINE_Kesksel kohal ajakirjas on kirjakeele hoole, sest kirjakeel on t\xc3\xa4nap\xc3\xa4eva \xc3\xbchiskonnas k\xc3\xb5ige olulisem keelekuju. Tutvustatakse asutusi, kus tegeldakse eesti keelega, r\xc3\xa4\xc3\xa4gitakse tuntumatest keeleteadlastest ja sellest, millega nad tegelevad. Igas numbris tutvustatakse uusi keeleraamatuid ning esitatakse keeles\xc3\xbcndmuste kroonika._NEWLINE_Kirjutiste valikul ja ainestiku esitusviisil peetakse eriti oluliseks, et k\xc3\xb5ik see oleks huvitav, vajalik ja j\xc3\xb5ukohane ka g\xc3\xbcmnaasiumi\xc3\xb5pilastele. _NEWLINE_Oma Keel ilmub kaks korda aastas.'